Babelscape/SREDFM huggingface dataset:
Making Contact

Το Making Contact είναι το ενδέκατο άλμπουμ του βρετανικού χαρντ ροκ συγκροτήματος UFO, το οποίο κυκλοφόρησε τον Φεβρουάριο του 1983 μέσω της δισκογραφικής εταιρίας "Chrysalis Records".

Μετά την αποχώρηση του Πιτ Γουέι, ο Πολ Τσάπμαν ανέλαβε και το μπάσο, εκτός της κιθάρας, ενώ την παραγωγή του άλμπουμ ανέλαβε ο Μικ Γκλόσοπ. Κατά το ευρωπαϊκό κομμάτι της περιοδείας του άλμπουμ, το μπάσο έπαιζε ο Μπίλι Σίχαν, αλλά στην συναυλία των UFO στην Αθήνα ο Μογκ λιποθύμησε πάνω στην σκηνή, ενώ ο Σίχαν χτύπησε από αντικείμενο που πετάχτηκε από το κοινό.

Το συγκρότημα έκανε ένα διάλειμμα πριν την βρετανική του περιοδεία, κατά την οποία ήταν προγραμματισμένη η ηχογράφηση ενός ζωντανού δίσκου. Ο Σίχαν αντικαταστάθηκε από τον Πολ Γκρέι των The Damned, αλλά οι ηχογραφήσεις δεν κατέληξαν σε κυκλοφορία.

Το ""Making Contact" υπήρξε ο πρώτος δίσκος του συγκροτήματος ο οποίος δεν κατάφερε να μπει στο Top-30 της πατρίδας τους μετά το "Lights Out"" του 1977, ενώ δεν μπόρεσε να μπει στο Top-100 του Billboard.
Misdemeanor

Το Misdemeanor είναι το δωδέκατο άλμπουμ του βρετανικού χαρντ ροκ συγκροτήματος UFO, το οποίο κυκλοφόρησε τον Νοέμβριο του 1985 μέσω της δισκογραφικής εταιρίας "Chrysalis Records".
Αιολικές Αερογραμμές

Οι Αιολικές Αερογραμμές ήταν αεροπορική εταιρεία με βάση στην Αθήνα. Εκτελούσε ναυλωμένες πτήσεις, και η βάση των επιχειρήσεων της βρίσκόταν στον Διεθνή Αερολιμένα Αθηνών.
Φιλοκτήτης Οικονομίδης

Ο Φιλοκτήτης Οικονομίδης ήταν Έλληνας μουσικοπαιδαγωγός, βιολιστής και διευθυντής ορχήστρας.

Γεννήθηκε στην Αθήνα το 1889 και πέθανε το 1957. Είναι συγγραφέας εκπαιδευτικών βιβλίων, μερικά σε συνεργασία με τον Μανώλη Καλομοίρη.

Σπούδασε στο Ωδείο Αθηνών, όπου αργότερα αναδείχτηκε σε καθηγητή των θεωρητικών και διευθυντή του (1930-1939). Συμμετείχε στην ορχήστρα του Ωδείου Αθηνών ως μουσικός στο βιολί και στη βιόλα. Το 1942 μετέτρεψε την ορχήστρα του Ωδείου σε Συμφωνική Ορχήστρα Αθηνών και αργότερα σε Κρατική Ορχήστρα Αθηνών της οποίας υπήρξε ο πρώτος διευθυντής.

Διεθυντής του Ωδείου Πειραιώς (1924-1931).

Το 1921 ίδρυσε τη Χορωδία Αθηνών, με την οποία ανέβασε διάφορα μεγάλα έργα στο ελληνικό κοινό.

Το 1955 συνετέλεσε στη διοργάνωση του πρώτου Φεστιβάλ Αθηνών, όπου συμμετείχε διευθύνοντας την Εθνική Λυρική Σκηνή. Διετέλεσε, αμισθί, διευθυντής της ΕΛΣ το 1954. Πέθανε στην Αθήνα το 1957.
Κινστέρνα του Θεοδοσίου

Η Κινστέρνα του Θεοδοσίου ("τουρκικά : Şerefiye Sarnıcı") είναι σκεπαστή κινστέρνα, δεξαμενή νερού της Κωνσταντινούπολης. Σήμερα διασώζεται και βρίσκεται στο ιστορικό κέντρο της πόλης, στην περιοχή του Σουλταναχμέτ μεταξύ του αρχαίου φόρουμ του Κωνσταντίνου και του ιπποδρόμου δίπλα στην Κινστέρνα του Φιλοξένου. Η είσοδος του αρχαιολογικού χώρου βρίσκεται στην οδό "Piyer Loti Caddesi".

Η κινστέρνα χτίστηκε κατά τη διάρκεια της βασιλείας του βυζαντινού αυτοκράτορα Θεοδοσίου Β΄ μεταξύ των ετών 428 και 443. Υπάρχει η εκδοχή ότι η κατασκευή της ίσως ξεκίνησε από την αδελφή του αυτοκράτορα Πουλχερία όταν ήταν αντιβασιλέας για τον ανήλικο Θεοδόσιο και τον αδελφό του την περίοδο 414-421.

Το νερό εισέρχεται στη δεξαμενή από το Υδραγωγείο του Ουάλεντος και διανεμόταν στο Νυμφαίο, τις Θέρμες Ζευξίππου, το Μέγα Παλάτιον και πολλές βρύσες. Πιθανώς η δεξαμενή συνδεόταν με τη γειτονική δεξαμενή του Φιλόξενου.

Η δεξαμενή έχει σχήμα ορθογώνιο 45 × 25μ, η χωρητικότητα της ήταν περίπου 11.250 m³, η στέγη υποστηρίζεται από 32 μονολιθικούς μαρμάρινους κίονες, που περιβάλλονται από σφιγκτήρες σιδήρου. Αξίζει να σημειωθεί ότι οι μισοί κίονες και στην μία πλευρά είναι ακριβώς ίδιοι και έχουν ύψος 9μ, από την άλλη πλευρά, είναι διαφορετικοί. Μερικοί από αυτούς είναι κορινθιακού ρυθμού και άλλοι δωρικού ρυθμού. Το γεγονός αυτό δείχνει ότι οι κατασκευαστικές εργασίες στη δεξαμενή διεξήχθησαν σε διαφορετικές χρονικές στιγμές της αυτοκρατορίας, με περίσσεια και έλλειψη υλικών.

Η Κινστέρνα αποκαταστάθηκε και άνοιξε για το κοινό το 1994, τώρα είναι μουσείο υπό την προστασία της ΟΥΝΕΣΚΟ. Στον πρώτο όροφο βρίσκεται το πρώην κτίριο του δημαρχείου.
Επαμεινώνδας Κυπριάδης

Ο Επαμεινώνδας Κυπριάδης (1888 - 1958) ήταν Έλληνας γεωπόνος και επιχειρηματίας.
Γιάκομπ Γιόρντενς

Ο Γιάκομπ Γιόρντενς (φλαμανδικά: "Jacob Jordaens", 19 Μαΐου 1593 – 18 Οκτωβρίου 1678) ήταν Φλαμανδός ζωγράφος, χαράκτης και σχεδιαστής ταπισερί, γνωστός για τους πίνακες με ιστορικά θέματα, θέματα καθημερινότητας και τις προσωπογραφίες του. Μετά τους Πέτερ Πάουλ Ρούμπενς και Άντονι βαν Ντάικ ήταν η ηγετική φυσιογνωμία στη φλαμανδική ζωγραφική του μπαρόκ της εποχής του. Αντίθετα με τους συγχρόνους του, δεν ταξίδεψε ποτέ στην Ιταλία για να μελετήσει την ιταλική ζωγραφική και η σταδιοδρομία του χαρακτηρίζεται από αδιαφορία για τα πνευματικά και ευγενή τους ιδανικά. Στην πραγματικότητα, εκτός από μερικά κοντινά ταξίδια στις Κάτω Χώρες, έμεινε για όλη του τη ζωή στην Αμβέρσα. Εκτός από επιτυχημένος ζωγράφος, ήταν διακεκριμένος σχεδιαστής ταπισερί. Όπως και ο Ρούμπενς, ο Γιόρντενς ζωγράφισε εικόνες βωμών, μυθολογικές και αλληγορικές σκηνές και, μετά το 1640 (έτος θανάτου του Ρούμπενς) ήταν ο σημαντικότερος ζωγράφος στην Αμβέρσα για παραγγελίες πινάκων μεγάλης κλίμακας από κοινωνικά ανώτερους πλέον πάτρωνες. Σήμερα είναι περισσότερο γνωστός για τους πολυάριθμους μεγάλων διαστάσεων πίνακες με σκηνές της καθημερινότητας, βασισμένες σε παροιμίες, με τον ίδιο τρόπο του συγχρόνου του Γιαν Μπρίγκελ του πρεσβύτερου, που απεικονίζουν σκηνές όπως "ο βασιλιάς πίνει" και "Zoals de ouden zongen, piepen de jongen" (φλαμανδικά, σε ελεύθερη απόδοση ανάλογο με την ελληνική παροιμία "κατά μάνα, κατά κύρη, κατά γιο και θυγατέρα", αν και, σύμφωνα με την Εθνική Πινακοθήκη του Καναδά, αυτό σημαίνει ότι τα παιδιά φροντίζουν τους γονείς). 

Οι κυριότερες επιδράσεις που δέχτηκε ο Γιόρντενς, εκτός από τον Ρούμπενς και την οικογένεια Μπρίγκελ, ήταν από τους Ιταλούς καλλιτέχνες Τζάκοπο Μπασσάνο, Πάολο Βερονέζε και Καραβάτζιο.
Ελάιζα Γουντ

Ο Ελάιζα Γουντ (αγγλικά: "Elijah Jordan Wood", γενν. 28 Ιανουαρίου 1981) είναι Αμερικανός ηθοποιός, παραγωγός και DJ. Το κινηματογραφικό του ντεμπούτο το έκανε στην ταινία "Επιστροφή στο μέλλον 2", το 1989. Αργότερα, σε μικρή ηλικία, ερμήνευσε κι άλλους ρόλους, και υπήρξε αρκετές φορές υποψήφιος για το βραβείο Young Artist. Ως παιδί πρωταγωνίστησε σε τέσσερις ταινίες: "Ταξίδι στο όνειρο" (1992), "Ο καλός γιος" (1993), "Ζητούνται γονείς" (1994) και "Φλίπερ, το δελφίνι" (1996). Ενώ και ως έφηβος έκανε κάποιες εμφανίσεις στον κινηματογράφο, με σημαντικότερη αυτή στην ταινία "Ολέθρια σύγκρουση".

Περισσότερο γνωστός όμως είναι για τον ρόλο του στην τριλογία του Πίτερ Τζάκσον "Ο Άρχοντας των Δαχτυλιδιών", ως Φρόντο Μπάγκινς. Κατόπιν τούτου συμμετείχε σε αρκετές γνωστές ταινίες όπως στο "Η αιώνια λιακάδα ενός καθαρού μυαλού" (2004), το "Αμαρτωλή πόλη" , το "Green Street Hooligans" και το "Όλα είναι φωτισμένα" (2005), όπως επίσης και στο "Bobby" (2006).

Ο Γουντ έχει συμμετάσχει και σε ταινίες κινουμένων σχεδίων, όπως το βραβευμένο "Happy Feet" (2006) αλλά και το "Happy Feet 2" (2011), αλλά και στο "9" (2009) του Τιμ Μπάρτον. Εκτός από αυτά έχει κι άλλες συμμετοχές σε ταινίες κινουμένων σχεδίων. Πέρα από τον κινηματογράφο, έχει παίξει και για την τηλεόραση, συγκεκριμένα, στη σειρά "Wilfred". Το 2005 επίσης, δημιούργησε δική του δισκογραφική εταιρεία, ονόματι "Simian Records".
Hermes Airlines

Η Hermes Airlines ήταν Ελληνική αεροπορική εταιρεία ναυλωμένων πτήσεων με έδρα στον Άλιμο της Αθήνας. Εκτελεί ναυλωμένες πτήσεις στην Ευρώπη και τη Μεσόγειο χρησιμοποιώντας την ονομασία της, αλλά και για λογαριασμό άλλων εταιρειών. Διέκοψε τη λειτουργία της το Φεβρουάριο του 2016.
GainJet Aviation

250px|μικρογραφία|Αεροσκάφος Boeing 757 της GainJet Aviation
Η GainJet Aviation (GainJet Aviation S.A) είναι αεροπορική εταιρεία παροχής ναυλωμένων πτήσεων μέσω αεροσκαφών ιδιωτικού τύπου αλλά και εταιρεία διαχείρισης αεροσκαφών. Η έδρα της βρίσκεται στην Αθήνα.
Swiftair Hellas

μικρογραφία|231x231εσ|Το αεροσκάφος SX-BGU, τύπου Fairchild Swearingen SA227-AC Metro III, στο Αεροδρόμιο των Τιράνων.
Η Swiftair Hellas είναι εταιρεία παροχής εμπορευματικών πτήσεων με έδρα στην Αθήνα. Η βάση των δραστηριοτήτων της βρίσκεται στον Διεθνή Αερολιμένα Αθηνών και εξυπηρετεί αποκλειστικά την ελληνική εγχώρια αγορά.
Μινωικές Αερογραμμές

Οι Μινωικές Αερογραμμές Α.Ε., ή αλλιώς Minoan Air, είναι Ελληνική περιφερειακή αεροπορική εταιρεία με έδρα στο Ηράκλειο Κρήτης και βάση των δραστηριοτήτων της στον Κρατικό Αερολιμένα Ηρακλείου.
Βασίλης Χατζηγιάννης

Ο Βασίλης Χατζηγιάννης (πέθανε στις 19 Φεβρουαρίου 2004) ήταν παράγοντας του ελληνικού ποδοσφαίρου που διατέλεσε πρόεδρος της ΕΠΟ για δέκα χρόνια, από το 1975 μέχρι το 1985.

Ήταν γιατρός στο επάγγελμα, και φιλικά προσκείμενος στην ΑΕΚ. Διορίστηκε πρόεδρος της ΕΠΟ το 1975 από τον τότε υφυπουργό Προεδρίας αρμόδιο για θέματα Αθλητισμού Αχιλλέα Καραμανλή, με τον οποίο ήταν στενοί φίλοι.

Το 1981, όταν ανέλαβε την εξουσία ο Ανδρέας Παπανδρέου και το ΠΑΣΟΚ, ο καινούριος υφυπουργός Προεδρίας αρμόδιος για τον Αθλητισμό Γιώργος Κατσιφάρας διόρισε αριστίνδην τρία νέα μέλη στο Διοικητικό Συμβούλιο της ΕΠΟ (Νίκος Ζουμπογιώργος, Γιώργος Λούβαρης, Βασίλης Γκρίσιν), οι οποίοι, με κυρίαρχο τον Ζουμπογιώργο, ανέλαβαν όλες τις βασικές αρμοδιότητες παραμερίζοντας τον Χατζηγιάννη, που πάντως παρέμεινε πρόεδρος μέχρι το 1985.

Τον διαδέχθηκε στην προεδρία ο Σωτήρης Αλημίσης.
Breaking the Law

To Breaking the Law είναι ένα τραγούδι του αγγλικού Heavy Metal συγκροτήματος Judas Priest, το οποίο συμπεριλήφθηκε στον δίσκο "British Steel", το 1980, ενώ κυκλοφόρησε και ως single. Η μουσική αλλά και οι στίχοι γράφτηκαν από τους Ρομπ Χάλφορντ, Κ.Κ. Ντάουνινγκ και Γκλεν Τίπτον. Οι στίχοι του έχουν επίκεντρο την οικονομική ύφεση και τις απεργίες που ελάμβαναν μέρος στη Μεγάλη Βρετανία τις δεκαετίες του 1970 και 1980. Ο Χάλφορντ, είπε, «ότι το κομμάτι αφορά την ανεργία και ότι από αυτά που σου υποσχέθηκαν δεν έχεις τίποτα και εσύ θυμώνεις και παραβαίνεις τον νόμο». Επίσης, για την προώθηση του κομματιού γυρίστηκε και video clip.

Το τραγούδι αρχίζει με ένα από τα γνωστότερα riff του συγκροτήματος, με τον συνολικό χρόνο του, να μη φτάνει τα 3 λεπτά. Ένα από τα εφέ που διαθέτει το κομμάτι, όταν ακούγονται μπουκάλια να σπάνε, ελλείψει samples εκείνη την εποχή, σπάσανε κυριολεκτικά μπουκάλια γάλατος, έξω από το στούντιο. Επίσης, το τραγούδι (αλλά και όλο το άλμπουμ) ηχογραφήθηκε σε μία έπαυλη που ανήκε στον Ρίνγκο Σταρ, όπου εκεί γυρίστηκε και το video clip του Imagine. Το κομμάτι είναι ένα από τα γνωστότερα και δημοφιλέστερα τραγούδια του συγκροτήματος.

Το τραγούδι έχει υποστεί αρκετές διασκευές από γνωστούς rock καλλιτέχνες. Επίσης, ο τηλεοπτικός σταθμός VH1, το κατέταξε 40ο, ανάμεσα στα "40 Σπουδαιότερα Metal Τραγούδια". Ο ίδιος σταθμός, το 2009, το κατέταξε 12ο, ανάμεσα στα "100 Σπουδαιότερα Hard Rock Τραγούδια όλων των εποχών". Ενώ, το 2010, σε μία ψηφοφορία της ελληνικής έκδοσης του "Metal Hammer", το κομμάτι συγκαταλέγεται στον κατάλογο με τα "200 Σπουδαιότερα Τραγούδια όλων των εποχών", καταλαμβάνοντας την 23η θέση.
Bluebird Airways

μικρογραφία|191x191px|Bluebird Airways SX-TZE Boeing 737-400
Η Bluebird Airways είναι αεροπορική εταιρεία με έδρα των γραφείων και των επιχειρήσεων της στον Κρατικό Αερολιμένα Ηρακλείου στο Ηράκλειο.
Apis mellifera cecropia

Η μέλισσα Apis mellifera cecropia ή η Ελληνική μέλισσα "(Greek bee)", είναι το υποείδος της μέλισσας που είναι εγγενές στην Ελλάδα. Ομοιάζει πολύ με την "Apis mellifera ligustica", την Ιταλική μέλισσα. Προτιμάται για την ακραία της πραότητα και την έλλειψη τάσης για σμηνουργία. Ωστόσο, εάν διασταυρωθεί με την "Apis mellifera mellifera" (τη βόρεια σκούρα μέλισσα) λέγεται ότι οι απόγονοι είναι πολύ επιθετικοί. Η Ελληνική μέλισσα προέρχεται από την Ελλάδα, όπου το κλίμα είναι μεσογειακό και δεν μπορεί να επιβιώσει στη βόρεια Ευρώπη, όπου το κλίμα είναι πιο δροσερό και λόγω αυτού, δεν έχουν εξαπλωθεί πολύ σε ολόκληρο τον κόσμο, από τους εμπορικούς μελισσοκόμους. Κυρίως, φυλάσσονται μόνο στην Ελλάδα.
Mrs. Robinson

To Mrs. Robinson είναι τραγούδι του αμερικανικού ντουέτου Simon & Garfunkel, το οποίο κυκλοφόρησε στον δίσκο "Bookends", το 1968. Το τραγούδι γράφτηκε από τον Πολ Σάιμον και η παραγωγή έγινε και από τους δύο μαζί με τον Ρόι Χάλι. Το τραγούδι έγινε ιδιαίτερα δημοφιλές, καθώς συμπεριλήφθηκε στην ταινία του 1967, "Ο πρωτάρης".

Το κομμάτι έγινε η δεύτερη μεγάλη επιτυχία του ντουέτου, φτάνοντας κι αυτό στο νούμερο 1 των "Billboard Hot 100", μπαίνοντας και σε άλλες δεκάδες chart σε όλο τον κόσμο, όπως στο Ηνωμένο Βασίλειο, στην Ισπανία και στην Ιρλανδία, μεταξύ άλλων. Το 1969, έγινε το πρώτο Rock τραγούδι που κερδίζει Grammy, στην κατηγορία "Record of the Year". Το κομμάτι έχει υποστεί αρκετές διασκευές, μεταξύ των πιο γνωστών να είναι αυτές των Φρανκ Σινάτρα, των The Lemonheads, αλλά και των Bon Jovi. Το 2004, τερμάτισε 6ο, στη λίστα του Αμερικανικού Ινστιτούτου Κινηματογράφου, AFI's 100 Years...100 Songs.
The Sound of Silence

To The Sound of Silence είναι τραγούδι του αμερικανικού ντουέτου Simon & Garfunkel, το οποίο συμπεριλήφθηκε στο πρώτο άλμπουμ τους "Wednesday Morning, 3 A.M.", το 1964. Το τραγούδι γράφτηκε μεταξύ του 1963 και του 1964 από τον Πολ Σάιμον.

Η πρώτη κυκλοφορία του κομματιού ήταν αποτυχημένη, και αυτό οδήγησε στο να χωριστεί το ντουέτο, με τον Σάιμον να γυρίζει στην Αγγλία και τον Αρτ Γκαρφάνκελ να συνεχίζει τις σπουδές του στο Πανεπιστήμιο Κολούμπια. Την Άνοιξη του 1965, το κομμάτι άρχισε να λαμβάνει κάποια αναγνωρισιμότητα, σε ραδιοφωνικούς σταθμούς της Μασαχουσέτης και της Φλόριντα. Ακολούθως ο παραγωγός του τραγουδιού, Τομ Ουίλσον, έκανε ένα ρεμίξ του τραγουδιού, προσθέτοντας ηλεκτρονικά όργανα, με τους ίδιους μουσικούς που συνόδεψαν τον Μπομπ Ντίλαν, στο κομμάτι Like a Rolling Stone. Το ντουέτο δεν ήξερε τίποτα για αυτό μέχρι και την κυκλοφορία του. Το single κυκλοφόρησε τον Σεπτέμβριο του 1965. 

Το single έφτασε στο νούμερο 1 του αμερικανικού chart "Billboard Hot 100", και οδήγησε τους δύο μουσικούς να επανενωθούν και να κυκλοφορήσουν τον δεύτερο δίσκο τους, τον οποίο η δισκογραφική τους τον ονόμασε "Sounds of Silence", ώστε να εκμεταλλευτεί την επιτυχία του τραγουδιού. Το τραγούδι είχε επιτυχία σε αρκετές χώρες, μεταξύ των οποίων η Αυστρία, η Δυτική Γερμανία, η Ιρλανδία, η Ιαπωνία, η Ολλανδία, αλλά και η Αυστραλία. Πλέον, θεωρείται ως ένα κλασικό φολκ τραγούδι, που μάλιστα, το 2013, εισήχθη και στο National Recording Registry της Βιβλιοθήκης του Κονγκρέσου, όντας «πολιτισμικά, ιστορικά, και αισθητικά σημαντικό», μαζί και με τον υπόλοιπο ομότιτλο δίσκο.
Χάνα Σιγκούλα

Η Χάνα Σιγκούλα ("Hanna Schygulla", 25 Δεκεμβρίου 1943) είναι Γερμανίδα ηθοποιός και τραγουδίστρια.
Angostura bitters

thumb|250px|Φιάλη της "Angostura aromatic bitters", με τη διακριτική υπερμεγέθη ετικέτα.
Στην ετικέτα, εμφανίζεται ο αυτοκράτορας [[Φραγκίσκος Ιωσήφ Α΄ της Αυστρίας]], καθότι το 1873, η Αγκοστούρα, κέρδισε το μετάλλιο στην Παγκόσμια Έκθεση της [[Βιέννη]]ς.
Η Ανγκοστούρα ή Αγκοστούρα, διεθνώς γνωστή και ως Angostura bitters, είναι ένα συμπυκνωμένο πικρό ποτό ή βοτανικά εγχυόμενο αλκοολικό μείγμα, αποτελούμενο από νερό, 44.7% αιθανόλη, γεντιανή, βότανα και μπαχαρικά, από τον οίκο "House of Angostura" στο Τρινιντάντ και Τομπάγκο. Συνήθως, χρησιμοποιείται για τον αρωματισμό ποτών ή (λιγότερο συχνά) τροφίμων. Τα πικρά "(bitters)" παράχθηκαν για πρώτη φορά στην πόλη "Angostura" (Σιουδάδ Μπολίβαρ, Βενεζουέλα) (εξ ου και το όνομα) και δεν περιέχουν φλοιό ανγκοστούρα "(Angostura trifoliata)". Η φιάλη είναι εύκολα αναγνωρίσιμη από τη διακριτική υπέρ-μεγέθη ετικέτα της.
The Glitch Mob

thumb|243x243px|Το λογότυπο του συγκροτήματος.
 The Glitch Mob είναι ένα μουσικό συγκρότημα το οποίο αποτελείται από τρία άτομα από το Λος Άντζελες. Αποτελείται από τους edIT (Edward Ma), Boreta (Justin Boreta) and Ooah (Josh Mayer).
Σταμάτιος Χατζήμπεης

Ο Σταμάτιος Χατζήμπεης (1895 – 7 Νοεμβρίου 1963), του Στεφάνου ήταν Έλληνας στρατιωτικός και πολιτικός.
Blackstar

To "Blackstar" (★) είναι το εικοστό πέμπτο και τελευταίο στούντιο άλμπουμ του David Bowie. Κυκλοφόρησε στις 8 Ιανουαρίου του 2016, ανήμερα των 69ων γενεθλίων του καλλιτέχνη, από τη δισκογραφική του, ISO Records. Ο Bowie πέθανε 2 μέρες μετά την κυκλοφορία του άλμπουμ από καρκίνο του ήπατος. Η ασθένεια του ήταν γνωστή μόνο σε αυτούς που ήταν κοντά σε αυτόν και έγινε γνωστή μόνο μετά το θάνατό του. Όπως παρατήρησαν το Billboard και το CNN, οι στίχοι του Bowie πιθανότατα να αναφέρονταν στον επερχόμενο θάνατο του καλλιτέχνη. Ο συμπαραγωγός του, Tony Visconti περιέγραψε το άλμπουμ ως το κύκνειο άσμα του Bowie και το αποχαιρετιστήριο δώρο του για τους θαυμαστές της μουσικής του. Ο Visconti και ο Bowie άκουγαν το άλμπουμ του Kendrick Lamar, "To Pimp a Butterfly", κατά την ηχογράφηση του άλμπουμ και το αναφέρουν ως επιρροή. Άλλες επιρροές τους κατά την ηχογράφηση του άλμπουμ ήταν το συγκρότημα ηλεκτρονικής μουσικής, Boards of Canada και το συγκρότημα πειραματικής χιπ χοπ, Death Grips.
Αναγέννηση Λάρνακας

Ο Αθλητικός Σύλλογος Αναγέννηση Αγίου Ιωάννη Λάρνακας (ή η Αναγέννηση Λάρνακας), ήταν κυπριακή ποδοσφαιρική ομάδα από τον Άγιο Ιωάννη στη Λάρνακα της Κύπρου. Η ομάδα έχει 8 συμμετοχές στο πρωτάθλημα Β΄ κατηγορίας της Κύπρου.
Κοσμίδιον

μικρογραφία|Η Βυζαντινή Κωνσταντινούπολη, Το Κοσμίδιο πάνω αριστερά στον χάρτη
Το Κοσμίδιο, ήταν περιοχή και συνοικία - πολυτελές προάστειο της Βυζαντινής Κωνσταντινούπολης εκτός κι εκτός των τειχών στα βόρεια της πόλης ανάμεσα στην πεδιάδα του Φιλοπάτιου και τον Κεράτιο κόλπο. Στο Κοσμίδιον στρατοπέδευσαν όλοι οι πολιορκήσαντες την Κωνσταντινούπολη Άραβες, Βούλγαροι και οι σταυροφόροι. Το όνομα του προερχόταν από την μονή του Αγίου Κοσμά και Αγίου Δαμιανού που είχε χτιστεί εκεί. Το Κοσμίδιο ήταν περιοχή με χαμηλά υψώματα, τα σημερινά Εγιούπ και την πεδιάδα γύρω από αυτά. 
Άποψη της περιοχής το 1559, [[Μελχιώρ Λορκ]]
Στο Κοσμίδιο έγινε η Μάχη του Κοσμιδίου στις 15 Ιουνίου 1410 ανάμεσα στους Σουλεϊμάν Τσελεμπή και Μουσά Τσελεμπή. Στους λόφους του Κοσμιδίου βρισκόταν η Παναγία των Βλαχερνών και η συνοικία Βλαχέρνες. Μετά την οθωμανική κατάκτηση η περιοχή έγινε γνωστή ως "Εγιούπ".
Άννα Καραμανλή

Η Άννα Καραμανλή (γεννήθηκε στη Θεσσαλονίκη στις 10 Μαΐου 1968) είναι Ελληνίδα πολιτικός, δημοσιογράφος κυρίως του αθλητικού ρεπορτάζ και πρώην αθλήτρια.
Βραβεία Κάρολος Κουν

Τα Βραβεία Κάρολος Κουν απονέμονται από τον Πολιτισμικό Οργανισμό του Δήμου Αθηναίων (ΠΟΔΑ) και την Ένωση Ελλήνων Θεατρικών και Μουσικών Κριτικών (ΕΕΘΜΚ)] και έχουν πάρει το όνομά τους από τον θεατρικό σκηνοθέτη Κάρολο Κουν (1908-1987).

Το 1996 με πρωτοβουλία των τότε Δημάρχου Αθηναίων Δημήτρη Αβραμόπουλου και Προέδρου του ΠΟΔΑ Έλλης Ευαγγελίδου, ανατέθηκε στην Ένωση Ελλήνων Θεατρικών και Μουσικών Κριτικών, επί προεδρίας του Κώστα Χαραλαμπίδη, η απονομή των «Βραβείων Κουν». Τα βραβεία είχαν θεσπιστεί παλαιότερα, αλλά ήταν σε αδράνεια.

Τα Βραβεία «Κάρολος Κουν» αναβίωσε ο Δήμος Αθηναίων το 1999 με τα βραβεία για το 1998. Τα βραβεία καλύπτουν την πολύπλευρη προσφορά Καρόλου Κουν στο νεοελληνικό θέατρο: την σκηνοθεσία (βραβείο σκηνοθεσίας), την ηθοποιία (βραβείο ερμηνείας) και την δραματουργία (βραβείο ελληνικού έργου).

Η επιτροπή θεάτρου που αποφασίζει για την απονομή βραβείων απαρτίζεται από κριτικούς θεάτρου περιοδικών και εφημερίδων. Το 2007 αναφέρθηκε ότι σύμβολο των βραβείων Καρόλου Κουν ήταν αντίγραφο του «Ήλιου», του ζωγράφου Διαμαντή Διαμαντόπουλου, που είχε φιλοτεχνήσει για το πρώτο αρχαιοελληνικό έργο που σκηνοθέτησε ο Κάρολος Κουν, το «Άλκηστης» του Ευριπίδη.
Επανάσταση του Φεβρουαρίου

Η Επανάσταση του Φεβρουαρίου σηματοδότησε την απαρχή της Ρωσικής Επανάστασης του 1917. Προκάλεσε σε διάστημα ολίγων ημερών την παραίτηση του Αυτοκράτορα Νικολάου Β΄, το τέλος της Ρωσικής Αυτοκρατορίας και της δυναστείας των Ρομανόφ.

Μία προσωρινή κυβέρνηση της οποίας αρχικώς ηγείτο ο Γκεόργκι Λβοβ αντικατέστησε το τσαρικό καθεστώς, ενώ στην συνέχεια ο Αλεξάντρ Κερένσκι αντικατέστησε τον Πρίγκιπα Λβοβ μετά τις Ημέρες του Ιουλίου του 1917. Η Προσωρινή Κυβέρνηση ήταν μια συμμαχία μεταξύ φιλελευθέρων και σοσιαλιστών που ήθελαν πολιτική μεταρρύθμιση. Εγκατέστησαν μια δημοκρατικά εκλεγμένη εκτελεστική και συντακτική συνέλευση. Την ίδια στιγμή, σοσιαλιστές - επίσης - σχημάτιζαν το Σοβιέτ της Πετρούπολης, το οποίο κυβερνούσε μαζί με την Προσωρινή Κυβέρνηση, μια διευθέτηση που ονομάστηκε Δυαδική Εξουσία.

Η Επανάσταση του Φεβρουαρίου, η οποία έλαβε χώρα από τις 23 Φεβρουαρίου 1917 έως τις 28 Φεβρουαρίου 1917, ξέσπασε ξαφνικά και κατόπιν αυτοσχεδιασμού. Οι εντάσεις οι οποίες είχαν πολλαπλασιαστεί μετατράπηκαν σε εξέγερση, της οποίας το επίκεντρο ήταν το Πέτρογκραντ. Στην διάρκεια του ιδίου έτους, η Οκτωβριανή Επανάσταση οδήγησε στην εξουσία τους Μπολσεβίκους και κατέληξε στην συνέχεια στην ίδρυση της Ένωσης Σοβιετικών Σοσιαλιστικών Δημοκρατιών.
Ο λάκκος με τα φίδια

Η ταινία Ο λάκκος με τα φίδια (πρωτότυπος τίτλος "The Snake Pit") είναι ψυχολογικό δράμα παραγωγής 1948, σε σκηνοθεσία Ανατόλ Λίτβακ. Η ταινία αποτελεί διασκευή του ομώνυμου διηγήματος της Μαίρη Τζέιν Γουόρντ που κυκλοφόρησε το 1946, η οποία έγινε από τους Φρανκ Πάρτο, Μίλεν Μπραντ και Άρθουρ Λόρεντς. Πρωταγωνίστρια της ταινίας είναι η Ολίβια Ντε Χάβιλαντ, που πλαισιώνεται από τους Μαρκ Στίβενς, Λίο Γκεν, Σελέστ Χολμ, Μπιούλα Μπόντι και Λι Πάτρικ. 

Η ταινία προτάθηκε για 6 βραβεία Όσκαρ, μεταξύ των οποίων και για Όσκαρ Καλύτερης Ταινίας.
Child of Eden

Το Child of Eden είναι βιντεοπαιχνίδι δράσης ρυθμού που δημιουργήθηκε από τον Τετσούγια Μιζουγκούτσι, ευρύτερα γνωστό για το "Rez", που αναπτύχθηκε από την Q Entertainment και διανεμήθηκε από την Ubisoft. Κυκλοφόρησε για το PlayStation 3 και το Xbox 360, ήταν ένας από τους πρώτους τίτλους συμβατούς με το περιφερικό Kinect του Xbox 360, και το PlayStation Move. Θεωρείται άμεσο sequel του "Rez". Τον Απρίλιο του 2011, ο Μιζουγκούτσι ανακοίνωσε ότι ανέπτυξε ένα μοναδικό περιφερειακό για το παιχνίδι το οποίο είχε τέσσερα χειριστήρια, όλα δονούμενα στο ρυθμό του παιχνιδιού. Αυτή η νέα συσκευή είναι διαθέσιμη μόνο στα στούντιο της Q Entertainment, και απίθανο να βγει στην αγορά.

Όπως το "Rez", έτσι και το "Child of Eden" παρουσιάζεται ως πειραματισμός στην συναισθησία, τον ήχο, την εικόνα και το άγγιγμα, σε μία συνεχή εμπειρία. Το παιχνίδι περιλαμβάνει μουσική από το μουσικό και οπτικό εγχείρημα που δημιούργησε ο Μιζουγκούτσι, το Genki Rockets.
Κοσμάς Μπουρμπούλης

Ο Κοσμάς Μπουρμπούλης (Ληξούρι, 1880 - Αθήνα, 1952) ήταν Έλληνας γιατρός και πολιτικός.
Walk on Water

Το Walk on Water είναι το 14ο άλμπουμ του βρετανικού χαρντ ροκ συγκροτήματος UFO, το οποίο κυκλοφόρησε στις 14 Απριλίου του 1995 μέσω της δισκογραφικής εταιρίας "Zero Corporation".
Doctor Strange

Ο Doctor Strange (πραγματικό όνομα: Stephen Vincent Strange, ελληνικά: Στίβεν Βίνσεντ Στρέιντζ) είναι φανταστικός υπερήρωας που εμφανίζεται σε αμερικανικά περιοδικά κόμικ που εκδίδει η Marvel Comics. Πρόκειται για μία δημιουργία τού καλλιτέχνη Στιβ Ντίτκο, που πρωτοεμφανίστηκε στο "Strange Tales #110" τον Ιούλιο του 1963. Ο Doctor Strange υπηρετεί ως ο Υπέρτατος Μάγος, ο κύριος προστάτης της Γης απέναντι σε μαγικές και μυστικιστικές απειλές. Κάνοντας ντεμπούτο στην Αργυρά Περίοδο των κόμικ, ο χαρακτήρας έχει εμφανιστεί σε πολλές γνωστές σειρές κόμικ και έχει προστεθεί σε πολλά μέσα όπως, βιντεοπαιχνίδια, τηλεοπτικές σειρές κινουμένων σχεδίων και ταινίες.

Το 2012, ο Doctor Strange κατατάχθηκε ως 33ος στον κατάλογο του IGN με τους "50 Κορυφαίους Εκδικητές".
Αγγοστύρα η τρίφυλλος

Η Αγγοστούρα είναι θαμνοειδές της οικογένειας των ρουτιδών, ιθαγενές των δασών του Ορινόκο στη Βενεζουέλα. Λέγεται και Αγγοστύρα, ενώ η επιστημονική της ονομασία είναι Αγγοστύρα η τρίφυλλος "(Angostura trifoliata)". Ο φλοιός της Αγγοστούρας είναι χυμώδης, μαλακός, πρασινωπός ή καστανοκίτρινος στο εσωτερικό και κίτρινος στο εξωτερικό, ενώ περιέχει διάφορα αλκαλοειδή, μια πικρή ουσία, που ονομάζεται αγγοστυρίνη, και ένα αιθέριο έλαιο. Η οσμή του είναι ισχυρή και δυσάρεστη, η δε γεύση του πικρή.

Η Αγγοστύρα η τρίφυλλος, είναι φαρμακευτικό φυτό εγγενές στη Νότια Αμερική. Ο φλοιός της συνήθως θεωρείται, λανθασμένα, πως χρησιμοποιείται στην εμπορική μάρκα "«Angostura bitters»", η οποία έχει λάβει το όνομά της όχι από το φυτό, αλλά από την πόλη "Angostura" (Σιουδάδ Μπολίβαρ, Βενεζουέλα).
The 3rd Birthday

Το The 3rd Birthday (ιαπωνικά: ザ・サード バースデイ, Χεπμπορν: Za Sādo Bāsudei) είναι βιντεοπαιχνίδι ρόλων βολών τρίτου προσώπου που συν-αναπτύχθηκε από την Square Enix και την HexaDrive, και διανεμήθηκε από την Square Enix για το PlayStation Portable. Κυκλοφόρησε το 2010 στην Ιαπωνία και το 2011 στη βόρεια Αμερική και την Ευρώπη. Το παιχνίδι είναι η τρίτη προσθήκη στη σειρά βιντεοπαιχνιδιών "Parasite Eve", βασισμένη στην ομώνυμη ιαπωνική νουβέλα, αλλά και spin-off, έχοντας μικρή σύνδεση με τα γεγονότα των προηγούμενων παιχνιδιών. Διαθέτει σύστημα μάχης βολών τρίτου προσώπου με μηχανικές παιχνιδιού ρόλων. Μία βασική τεχνική του παιχνιδιού είναι το σύστημα ικανότητας Overdrive, η οποία επιτρέπει στη χαρακτήρα να καταλαμβάνει τα σώματα ανθρώπινων συμμάχων και να προκαλέσει βλάβη στους εχθρούς. Τη μουσική του παιχνιδιού έχει συνθέσει η Γιόκο Σινομούρα.
NGC 6309

Το NGC 6309 είναι τετραπολικό πλανητικό νεφέλωμα στον αστερισμό Οφιούχο. Κατατάσσεται ως PN στο σύστημα μορφολογικής ταξινόμησης και ανακαλύφθηκε από τον Γερμανό αστρονόμο Βίλχελμ Τέμπελ (Wilhelm Tempel) το 1876. Έχει φωτεινότητα περίπου 1800 φορές αυτήν του Ηλίου.<ref name=NASA/IPAC></ref>
NGC 7007

Ο NGC 7007 είναι φακοειδής γαλαξίας τύπου E/S0? στον αστερισμό Ινδό. Τον ανακάλυψε ο αστρονόμος Τζων Χέρσελ (John Herschel) στις 8 Ιουλίου 1834.
Lotus F1

Η Λότους Φόρμουλα 1 ("Lotus F1") είναι Βρετανική ομάδα της Φόρμουλα 1, η οποία αγωνίστηκε από το 2012 έως το 2015 με το όνομα αυτό, μετά τη μετονομασία της πρώην ομάδας Ρενώ Φόρμουλα 1 ("Renault F1"), με έδρα την Ιστώνη στην ευρύτερη περιοχή της Οξφόρδης. Η ομάδα ανήκε κατά πλειοψηφία στην Genii Capital και αργότερα πέρασε στον γαλλικό κατασκευαστή αυτοκινήτων Ρενώ.

200px|μικρογραφία|δεξιά|John Player Special Lotus 77
Ο σχεδιασμός της Λότους Φόρμουλα 1 βασίστηκε σε αυτόν της John Player Special που χρησιμοποιούσε η Τιμ Λότους ("Team Lotus") στις δεκαετίες του 1970 και του 1980.
Άρα ο Ωραίος

Ο Άρα ο Ωραίος (επίσης γνωστός ως "Άρα ο Όμορφος") (Αρμενικά:"Արա Գեղեցիկ", "Ara Geghetsik") είναι μυθικός Αρμένιος πατριαρχικός ήρωας. Είναι γνωστός στην αρμενική λογοτεχνία για τον δημοφιλή μύθο σύμφωνα με τον οποίο ήταν τόσο όμορφος που η Ασσύρια Βασίλισσα Σεμίραμις ξεκίνησε πόλεμο κατά της Αρμενίας μόνο και μόνο για να τον αποκτήσει. Μερικές φορές συσχετίζεται με τον ιστορικό Βασιλιά Αραράτ που ήταν γνωστός ως Αραμέ και βασίλευσε τον 9ο αι. π.Χ..
Πτήση EgyptAir 648

Η Πτήση EgyptAir 648 "(EgyptAir Flight 648)" ή Πτήση MS 648, αναφέρεται σε αεροσκάφος "Boeing 737-266", εγγεγραμμένο με στοιχεία νηολογίου "SU-AYH", όπου στις 23 Νοεμβρίου 1985, έγινε αεροπειρατεία από την τρομοκρατική οργάνωση "Abu Nidal (Abu Nidal Organization (ANO))". Η μετέπειτα επιδρομή στο αεροσκάφος με Αιγυπτιακά στρατεύματα, είχε σαν αποτέλεσμα δεκάδες νεκρούς, καθιστώντας τη πειρατεία της πτήσης 648, ως μία από τις πλέον πολύνεκρες τέτοιων περιστατικών, στην ιστορία. (Το ίδιο αεροσκάφος, ένα μήνα νωρίτερα, είχε εκτραπεί από τα Μαχητικά αεριωθούμενα "Grumman F-14 Tomcat", του Ναυτικού των ΗΠΑ, μετά την πειρατεία του κρουαζιερόπλοιου "Achille Lauro", στις 7 Οκτωβρίου).
Η κόρη μου η σοσιαλίστρια

Το Η κόρη μου η σοσιαλίστρια είναι ελληνική μουσική, ρομαντική, κωμική ταινία του 1966, σε σενάριο και σκηνοθεσία Αλέκου Σακελλάριου. Η παραγωγή έγινε από την Δαμασκηνος - Μιχαηλίδης. Πρωταγωνιστούν οι Αλίκη Βουγιουκλάκη, Δημήτρης Παπαμιχαήλ και Λάμπρος Κωνσταντάρας.
Μπάσκετμπολ Τσάμπιονς Λιγκ

Το Μπάσκετμπολ Τσάμπιονς Λιγκ (αγγλικά: "Basketball Champions League", "BCL") είναι ευρωπαϊκή καλαθοσφαιρική διοργάνωση, με αρμόδια αρχή την FIBA και η οποία θεωρείται η δεύτερη σε τάξη ευρωπαϊκή διασυλλογική διοργάνωση μαζί με το Γιουροκαπ μετά την Ευρωλίγκα. Η πρώτη διοργάνωση ξεκίνησε τον Σεπτέμβριο του 2016.
Μπάσκετμπολ Τσάμπιονς Λιγκ 2016–17

Η Μπάσκετμπολ Τσάμπιονς Λιγκ 2016–17 είναι η εναρκτήρια περίοδος του Μπάσκετμπολ Τσάμπιονς Λιγκ, μίας ευρωπαϊκής καλαθοσφαιρικής διασυλλογικής διοργάνωσης που δημιουργήθηκε από τη FIBA. Η διοργάνωση ξεκίνησε στις 27 Σεπτεμβρίου 2016, με τους προκριματικούς γύρους, και ολοκληρώθηκε στις 30 Απριλίου 2017.
Άγγελος Μπουρόπουλος

Ο Άγγελος Μπουρόπουλος (28 Οκτωβρίου 1880 - 7 Ιουλίου 1965), του Νικολάου, ήταν Εισαγγελέας του Αρείου Πάγου καθώς και υπουργός Δικαιοσύνης στην υπηρεσιακή κυβέρνηση Θεοτόκη.
Π.Α.Σ. Αβέρωφ

Ο Πανηπειρωτικός Αθλητικός Σύλλογος «Αβέρωφ» ("Π.Α.Σ. Αβέρωφ ή Αβέρωφ Ιωαννίνων") ήταν αθλητικός ποδοσφαιρικός σύλλογος με έδρα την πόλη των Ιωαννίνων. Ιδρύθηκε το 1932 από τη συγχώνευση 4 συλλόγων της πόλης («Πύρρος»,«Ολυμπιακός»,«Ατρόμητος»,«Νίκη») και το 1966 συγχωνεύτηκε με τον «Α.Ο. Ιωαννίνων» για την ίδρυση του Π.Α.Σ. Γιάννινα.

Εκτός του ποδοσφαίρου,διέθετε τμήμα στίβου,βόλεϊ,ποδηλασίας και μπάσκετ.
Κενό του Βοώτη

right|thumb|355px|Χάρτης του Κενού του Βοώτη
Το Κενό του Βοώτη ("Boötes void") ή το «Μεγάλο Κενό» είναι ένα κοσμικό κενό, μία τεράστια και προσεγγιστικά σφαιρική περιοχή του χώρου του Σύμπαντος, που περιέχει πολύ λιγότερους γαλαξίες από τον μέσο όρο. Το Κενό του Βοώτη βρίσκεται στον αστερισμό Βοώτη, από τον οποίο πήρε και την ονομασία του. Το κέντρο του βρίσκεται περίπου στις εξής συντεταγμένες: Ορθή αναφορά και απόκλιση 46.
Μάαρτεν φαν Χέιμσκερκ

Ο Μάαρτεν φαν Χέιμσκερκ ("Maarten van Heemskerck", 1 Ιουνίου 1498 - 1 Οκτωβρίου 1574) ήταν Ολλανδός ζωγράφος προσωπογραφιών και θρησκευτικών θεμάτων και σχεδιαστής χαρακτικών, ο οποίος διέμεινε, στο μεγαλύτερο μέρος της σταδιοδρομίας του στο Χάαρλεμ. Ήταν μαθητής του Γιαν φαν Σκόρελ και υιοθέτησε το, επηρεασμένο από την ιταλική ζωγραφική - ύφος του δασκάλου του, καθώς διέμεινε και ο ίδιος, κατά την περίοδο 1532 - 1536 στην Ιταλία. Δημιούργησε πολλά σχέδια για χαράκτες και είναι ιδιαίτερα γνωστός για τις απεικονίσεις των Θαυμάτων του Κόσμου".
Αντώνης Δαγκλής

Ο Αντώνης Δαγκλής (γέννηση 1974 – 2 Αυγούστου 1997) ήταν Έλληνας κατά συρροή δολοφόνος που καταδικάστηκε για τις δολοφονίες τριών γυναικών και προσπάθησε να δολοφονήσει άλλες έξι στην Αθήνα στις 23 Ιανουαρίου του 1997. Γνωστός και ως ο "Αντεροβγάλτης των Αθηνών", καταδικάστηκε σε 25 χρόνια φυλάκισης.

Η μητέρα του Δαγκλή ήταν ιερόδουλη ενώ ο ίδιος ήταν νταλικέρης. Τα θύματά του ήταν μόνο ιερόδουλες και έδρασε τα έτη 1992 εώς 1995. Το 1989 συνελήφθη για επίθεση σε μία ομάδα αντρών με μαχαίρι στο Ζάππειο.

Αρχικά, ο Δαγκλής ήταν ύποπτος για δύο δολοφονίες αφού συνελήφθη για βιασμό και απαγωγή μίας Αγγλίδας τουρίστριας, με το όνομα Ανν Χάμσον. Όταν την απήγαγε, την ανάγκασε να του κάνει στοματικό έρωτα. Ωστόσο, όταν αυτή του είπε πως κάνει πορνεία προσωρινά ώστε να βγάλει λεφτά για να αγοράσει εισητήριο επιστροφής, την ελευθέρωσε. Μετά τη σύλληψή του, ο Δαγκλής ομολόγησε το βιασμό, τον στραγγαλισμό και τον διαμελισμό δύο γυναικών, την πρόθεσή του να δολοφονήσει άλλες έξι γυναίκες, και την ληστεία όλων των οκτώ γυναικών. Αργότερα ομολόγησε το διαμελισμό δύο γυναικών, Ελένης Παναγιωτοπούλου, ετών 29, και την Αθηνά Λαζάρου, ετών 26, με ένα πριόνι, και τις πέταξε γύρω από την Αθήνα. Έπειτα, ο Δαγκλής ομολόγησε τον προηγουμένως άλυτο φόνο μία ιερόδουλης, της οποίας το διαμελισμένο σώμα βρέθηκε σε ένα κάδο το 1992.

Κατά τη διάρκεια της δίκης του, ο Δαγκλής είπε στο δικαστήριο: "Μισούσα όλες τις ιερόδουλες και συνεχίζω να τις μισώ. Πήγαινα να τις δω για σεξ αλλά ξαφνικά άλλες εικόνες έρχονταν στο μυαλό μου. Άκουγα φωνές οι οποίες με διέταζαν να σκοτώνω. Μία φορά σκέφτηκα να πνίξω τη μνηστή μου, αλλά συγκράτησα τον εαυτό μου".

Ο Αντώνης Δαγκλής αυτοκτόνησε στις 2 Αυγούστου του 1997, βρέθηκε απαγχωνισμένος στο κελί 33 του Ψυχιατρικού Καταστήματος των Δικαστικών Φυλακών Κορυδαλλού, με τον συγκρατούμενό του, Γ. Μακρίδη, να έχει αυτοκτονήσει και εκείνος.
Ίσιντορ Κάουφμαν

Ο Ίσιντορ Κάουφμαν (Ουγγρικά:Kaufman(n) Izidor,Εβραϊκά: איזידור קאופמן‎, 22 Μαρτίου 1853 - 1921) ήταν Αυστρο-Ούγγρος ζωγράφος Εβραϊκής καταγωγής. Έχοντας αφιερώσει την καριέρα του στην ηθογραφία της Εβραϊκής κουλτούρας, ταξίδευε σε όλη την ανατολική Ευρώπη σε αναζήτηση της.
NGC 5999

Το NGC 5999, γνωστό και ως Cr 293 ή OCL 946, είναι ανοικτό αστρικό σμήνος στον νότιο αστερισμό Γνώμονα. Βρίσκεται στο νοτιοδυτικό μέρος του αστερισμού, 2 μοίρες βορειοδυτικά του αστέρα ι1 Γνώμονος και λίγο περισσότερο από 1 μοίρα από τα άλλα ανοικτά σμήνη NGC 6005 και Cr 292. Το NGC 5999 είναι αόρατο από την ηπειρωτική Ευρώπη και την Ελλάδα, όντας ορατό μόνο από νοτιότερα γεωγραφικά πλάτη. Η απόστασή του από το Ηλιακό Σύστημα είναι περίπου 5.310 έτη φωτός.

Η ηλικία του σμήνους εκτιμάται σε 400 εκατομμύρια έτη περίπου. Ο φωτεινότερος αστέρας του είναι ο 12ου μεγέθους HIP 78355. Ο Στηβ Γκότλιμπ (2002) σημειώνει ότι υπάρχει ένας κεντρικός δακτύλιος από 25 περίπου αστέρες και πιο περιφερειακά ένας μεγαλύτερος βρόχος αστέρων που σχηματίζει ένα σχήμα παρόμοιο με καρδιά.

Το NGC 5999 ανακαλύφθηκε το 1826 από τον Σκωτσέζο αστρονόμο Τζέιμς Ντάνλοπ, ο οποίος παρατηρούσε από το Παραμάτα της Αυστραλίας (σήμερα προάστιο του Σίδνεϊ) και το σημείωσε στον κατάλογό του με τον αύξοντα αριθμό 343.
HE0450-2958

Ο κβάζαρ HE0450-2958 απεικονισμένος από το [[Διαστημικό τηλεσκόπιο Χαμπλ]], ως ο αστέρας κοντά στο κέντρο. Δεν διακρίνονται ίχνη γαλαξία που να τον περιβάλλει, καθώς ο διαταραγμένος γαλαξίας στο άνω μέρος είναι άσχετος με τον κβάζαρ, ενώ η φωτεινή περιοχή κοντά στον κβάζαρ είναι όγκος αερίου που φαίνεται ότι ιονίζεται από την ακτινοβολία του. Το σημειακό φως στο κάτω μέρος είναι συνηθισμένος αστέρας του Γαλαξία μας.

Με το όνομα HE0450-2958 ή QSO B0450-299 είναι γνωστός ένας ασυνήθιστος κβάζαρ, γνωστός και ως «ο Γυμνός κβάζαρ» ή ο «άστεγος κβάζαρ», επειδή δεν έχει ανιχνευθεί μέχρι σήμερα κάποιος γαλαξίας του οποίου να αποτελεί το κέντρο. Βρίσκεται στον νότιο αστερισμό Γλυφείον, σε απόσταση από τη Γη μεγαλύτερη των 3 περίπου δισεκατομμυρίων ετών φωτός.
Μπ. Φ. Σκίνερ

Ο Μπάροουζ Φρέντερικ Σκίνερ ("Burrhus Frederic Skinner", 20 Μαρτίου 1904 – 18 Αυγούστου 1990), γνωστός ως Μπ. Φ. Σκίνερ, ήταν Αμερικανός ψυχολόγος, συμπεριφοριστής, συγγραφέας, εφευρέτης, και κοινωνικός φιλόσοφος. Ήταν καθηγητής Ψυχολογίας στο Πανεπιστήμιο Χάρβαρντ από το 1958 μέχρι τη συνταξιοδότησή του το 1974.

Ο Σκίνερ υπήρξε εμπνευστής του θεμελιώδους συμπεριφορισμού (radical behaviorism), που έρχεται σε αντίθεση με το μεθοδολογικό συμπεριφορισμό του John B. Watson. Η επιστημολογία του αφορά ολόκληρη την ανθρώπινη δραστηριότητα, τόσο τις δημόσια παρατηρήσιμες συμπεριφορές (περπάτημα, ομιλία, κλπ) όσο και τις ιδιωτικά παρατηρήσιμες συμπεριφορές (σκέψη, φαντασία, κλπ). Ο ίδιος, ένθερμος οπαδός των δαρβινικών θεωριών της εξέλιξης, υποστήριξε πως οι συναρτήσεις επιβίωσης (π.χ. θηρευτές, γεωλογικές μεταβολές, κλπ) καθορίζουν συμπεριφορές που μοιράζονται όλα τα άτομα ενός είδους (π.χ. τα απλά αντανακλαστικά που μελέτησε ο Παβλόφ). Τις συναρτήσεις επιβίωσης συμπληρώνουν οι συναρτήσεις ενίσχυσης, που επιλέγουν νέες συμπεριφορές σε κάθε άτομο ενός είδους. Έτσι, όταν μια συμπεριφορά ακολουθείται από μια συνέπεια και κατόπιν τούτου ισχυροποιείται (δηλαδή εμφανίζεται πιο συχνά) λέμε πως η συμπεριφορά ενισχύθηκε και καλούμε τη συνέπεια ενισχυτή. Για παράδειγμα, αν η δράση ενός περιστεριού να ραμφίζει ένα πλήκτρο ακολουθείται από φαγητό και ως συνέπεια η δράση αυξάνεται, τότε λέμε πως η δράση ενισχύθηκε (ή επιλέχθηκε) από το φαγητό και ονομάζουμε το φαγητό ενισχυτή. Το άνοιγμα του ψυγείου επιφέρει πρόσβαση σε τρόφιμα, η εργασία επιφέρει χρήματα, το τηλεφώνημα σε ένα φίλο επιφέρει μια ευχάριστη συζήτηση, το παίξιμο κιθάρας επιφέρει ακουστικά ερεθίσματα, το φλερτ επιφέρει ερωτική επαφή, κ.ο.κ. Σε κάθε περίπτωση, αν τέτοιου είδους δράσεις συμβαίνουν πιο συχνά κατόπιν των συνεπειών τους, μιλάμε για ενισχυμένες δράσεις και ενισχυτικά ερεθίσματα. Είναι σημαντικό να σημειωθεί πως η ενίσχυση είναι μια τεχνική έννοια που δεν αποτελεί συνώνυμο της επιβράβευσης. Δηλαδή, μιλάμε για ενίσχυση μόνο όταν παρατηρείται αύξηση της συμπεριφοράς. Η επιβράβευση ή η ανταμοιβή δεν έχει απαραίτητα κάποια επίπτωση στην αύξηση της συμπεριφοράς στόχου.
Σκουντερία Φερράρι

Η Σκουντερία Φερράρι (ιταλικά: "Scuderia Ferrari", ) ή απλούστερα Φερράρι, είναι ιταλική ομάδα της Φόρμουλα 1, η οποία αγωνίζεται στο παγκόσμιο πρωτάθλημα από το 1950 και είναι η παλαιότερη επιζούσα και εξ αυτού θεωρείται η πιο επιτυχημένη ομάδα της Φόρμουλα 1.
Square Enix

Η Square Enix Holdings Co., Ltd. (ιαπωνικά: 株式会社スクウェア・エニックス・ホールディングス, Χέπμπορν: Kabushiki-gaisha Sukuwea Enikkusu Hōrudingusu) είναι ιαπωνική εταιρία ανάπτυξης, έκδοσης και διανομής βιντεοπαιχνιδιών, γνωστότερη για franchises παιχνιδιών ρόλων, περιλαμβανομένων των "Final Fantasy", "Dragon Quest" και "Kingdom Hearts". Έχει τις βάσεις της στο Shinjuku Eastside Square Building του Σιντζούκου, στο Τόκιο.

Η Square Enix είναι το αποτέλεσμα της συγχώνευσης των εταιρειών Square και Enix. Η συγχώνευση αυτή έγινε τη 1 Απριλίου του 2003, με την Enix ως την επιζούσα εταιρεία. Κάθε μία των κοινών μετοχών της Square ανταλλάχθηκε για 0.85 μετοχές των κοινών μετοχών της Enix. Εκείνη τη στιγμή, το προσωπικό της Square Enix αποτελούνταν κατά 80% από πρώην υπαλλήλους της Square Co. Ως μέρος της συγχώνευσης, ο πρώην πρόεδρος της Square, Γιότσι Γουάντα, ορίστηκε ως πρόεδρος της νέας εταιρίας, ενώ ο πρώην πρόεδρος της Enix, Κέιτζι Χόντα, έγινε αντιπρόεδρος. Ο ιδρυτής της Enix, Γιασουχίρο Φουκουσίμα, εργάζεται ως επίτιμος πρόεδρος και μεγαλύτερος μέτοχος της εταιρίας.
Χάτζιμε Ταμπάτα

Ο Χάτζιμε Ταμπάτα (ιαπωνικά: 田畑 端, Χέπμπορν: Tabata Hajime) είναι Ιάπωνας σκηνοθέτης βιντεοπαιχνιδιών που εργαζόταν στην Square Enix.
Αραγκάτς

thumb|255px|Άποψη του Αραγκάτς
Το Αραγκάτς (αρμενικά: Արագած) είναι σύνθετο ηφαίστειο στην Αρμενία. Με ύψος 4.095 μέτρα είναι ένα από τα ψηλότερα σημεία στο Αρμενικό οροπέδιο και το ψηλότερο σημείο της σύγχρονης Αρμενίας. Το ηφαίστειο ήταν ενεργό κατά το Πλειστόκαινο, ενώ σήμερα καλύπτεται από παγετώνες. Πετρογλυφικά έχουν ανακαλυφθεί γύρω από το ηφαίστειο.
Τζον Μάσκερ

O Τζον Μάσκερ (αγγλικά "John Musker", γενν. 8 Νοεμβρίου 1953) είναι Αμερικανός σκηνοθέτης κινουμένων σχεδίων, παραγωγός και σεναριογράφος. Επίσης, συνεργάζεται με τον Ρον Κλέμεντς, με τον οποίο έχουν σκηνοθετήσει τρεις ταινίες από την περίοδο της Αναγέννησης της Disney: το "Η Μικρή Γοργόνα" (1989), το "Αλαντίν" (1992) και το "Ηρακλής" (1997).
NGC 1531

Ο NGC 1531 είναι νάνος γαλαξίας στον αστερισμό Ηριδανό που αλληλεπιδρά βαρυτικά με τον κατά πολύ μεγαλύτερο σπειροειδή γαλαξία NGC 1532. Απέχει περίπου 55 εκατομμύρια έτη φωτός από το Ηλιακό Σύστημα και έχει διάμετρο της τάξεως των 20.000 ετών φωτός. Τον ανακάλυψε ο αστρονόμος Τζων Χέρσελ (John Herschel) στις 19 Οκτωβρίου 1835.
Α.Ο. Εθνικός Νέου Αγιονερίου

Ο Α.Ο. Εθνικός Νέου Αγιονερίου είναι αθλητικό σωματείο που δραστηριοποιείται στο άθλημα του ποδοσφαίρου. Ιδρύθηκε το 1973 και εδρεύει στο Νέο Αγιονέρι του νομού Κιλκίς στην Ελλάδα. Η ομάδα διεξάγει τους εντός έδρας αγώνες της στο Δημοτικό Γηπεδο Νέου Αγιονερίου χωρητικότητας 500 θεατών. 'Εχει αναδιχθεί 3 φορές Πρωταθλητης Ε.Π.Σ Κιλκίς (2001,2009,2011) και 3 φορές Κυπελλούχος(2000,2010,2016).
Fade to Black

To Fade to Black είναι ένα τραγούδι του αμερικανικού Heavy Metal συγκροτήματος Metallica, το οποίο συμπεριλήφθηκε στον δεύτερο δίσκο τους ονόματι "Ride the Lightning", το 1984. Επίσης, ήταν το πρώτο single που κυκλοφόρησε για αυτόν δίσκο. Η μουσική γράφτηκε από τους Τζέιμς Χέτφιλντ, Κερκ Χάμμετ, Λαρς Ούλριχ και Κλιφ Μπάρτον, ενώ οι στίχοι από τον πρώτο, οι οποίοι έχουν επίκεντρο την παραίτηση, την αυτοκτονία.

Στα ελβετικά chart κατέλαβε την 100η θέση, το 2008, ενώ έγινε χρυσό από την Recording Industry Association of America. Γνωστό, επίσης, το τραγούδι είναι για την ακουστική εισαγωγή του και για το σόλο του Κερκ Χάμμετ, το οποίο οι αναγνώστες του "Guitar World", το κατέταξαν 24ο ανάμεσα στα Καλύτερα Κιθαριστικά Σόλο όλων των εποχών.

Το κομμάτι θεωρείται ένα από τα δημοφιλέστερα τραγούδια του συγκροτήματος. To Loudwire, μεταξύ των 10 καλύτερων τραγουδιών του σχήματος, το κατέταξε 9ο. To "Guitar World", το κατέταξε 10ο ανάμεσα στα 100 καλύτερα τραγούδια τους. Ενώ, σε ψηφοφορία που έγινε στην ελληνική έκδοση του "Metal Hammer", το τραγούδι συμπεριλήφθηκε μεταξύ των "200 Σπουδαιότερων Τραγουδιών όλων των εποχών", καταλαμβάνοντας την 16η θέση.
Χέντρικ ντε Κλερκ

Ο Χέντρικ ντε Κλερκ (φλαμανδικά: Hendrick de Clerck, 1560 ή 1570 - 27 Αυγούστου 1630) ήταν Φλαμανδός ζωγράφος, ο οποίος δραστηριοποιήθηκε στις Βρυξέλλες κατά τα τέλη του 16ου και τις αρχές του 17ου αιώνα. Από άποψη ύφους κατατάσσεται στην ύστερη εποχή του μανιερισμού, δηλ. στους καλλιτέχνες που προηγούνται του Πέτερ Πάουλ Ρούμπενς και του φλαμανδικού μπαρόκ, ενώ οι πίνακές του παρουσιάζουν πολλές ομοιότητες με αυτούς του συγχρόνου του Μέρτεν ντε Φος, ο οποίος ίσως να υπήρξε δάσκαλός του στην Αμβέρσα. Η ακριβής ημερομηνία γέννησής του είναι άγνωστη. Πραγματοποίησε ταξίδι στην Ιταλία και, όταν επέστρεψε, διορίστηκε Αυλικός ζωγράφος αρχικά στην Αυλή του Αρχιδούκα Ερνέστου της Αυστρίας (1594), θέση που διατήρησε και όταν Κυβερνήτες στις Κάτω Χώρες ανέλαβαν οι Αρχιδούκες Αλβέρτος της Αυστρίας και Ισαβέλλα Κλάρα Ευγενία της Ισπανίας, ύστερα από τον θάνατο του Ερνέστου το 1595.
Πάπας Ιούλιος Γ΄

Ο Πάπας Ιούλιος Γ΄, κοσμικό όνομα Τζοβάνι Μαρία Τσόκι ντελ Μόντε (Giovanni Maria Ciocchi del Monte, Μόντε Σαν Σαβίνο, 10 Σεπτεμβρίου 1487 – Ρώμη, 23 Μαρτίου 1555), ήταν ο 221ος Πάπας της Ρωμαιοκαθολικής εκκλησίας από το 1550 έως το θάνατό του. Ίδρυσε το Collegium Germanicum (Γερμανικό Κολέγιο), το 1552 και συγκάλεσε ξανά τη Σύνοδο του Τρέντο ως επίσκοπος της Παλεστρίνα.
Αλφρέντ Καστλέρ

Ο Αλφρέντ Καστλέρ ("Alfred Kastler", 3 Μαΐου 1902 − 7 Ιανουαρίου 1984) ήταν Γάλλος φυσικός και νομπελίστας. 

Σπούδασε στην École Normale Supérieure του Παρισιού απ' όπου αποφοίτησε το 1926. Δίδαξε αρχικά στο Πανεπιστήμιο του Μπορντό, όπου έγινε καθηγητής το 1938, και αργότερα στο Κλερμόν-Φεράν και στη βελγική πόλη Λέουβεν. 

Το 1966 τιμήθηκε με το βραβείο Νόμπελ Φυσικής για την ανακάλυψη και εξέλιξη οπτικών μεθόδων για τη μελέτη των ερτζιανών συντονισμών των ατόμων -ενός μηχανισμού διέγερσης ατόμων με χρήση οπτικής ή ραδιοφωνικής ακτινοβολίας, που αποτελεί απαραίτητη προϋπόθεση για την εκπομπή ακτινοβολίας λέηζερ.
Σύστημα ψηφιακής κάμερας

Σύστημα ψηφιακής κάμερας ονομάζεται το σύστημα ελέγχου της κάμερας ή ενός αριθμού καμερών που έχει στόχο την απεικόνιση ενός τρισδιάστατου ψηφιακού κόσμου. Τα συστήματα κάμερας χρησιμοποιούνται στα βιντεοπαιχνίδια, στα οποία ο σκοπός τους είναι να παρουσιαστεί η δράση με την καλύτερη δυνατή οπτική γωνία.

Σε αντίθεση με τους δημιουργούς ταινιών, οι δημιουργοί του συστήματος κάμερας στα βιντεοπαιχνίδια πρέπει να απεικονίσουν έναν κόσμο ο οποίος είναι διαδραστικός και απρόβλεπτος. Δεν μπορούν να γνωρίζουν που σκοπεύει να κινηθεί στα επόμενα δευτερόλεπτα ο χαρακτήρας του παίκτη. Έτσι, δεν είναι δυνατόν να προγραμματίσει σκηνές, όπως θα έκανε ένας δημιουργός ταινίας. Για να λυθεί αυτό το πρόβλημα, το σύστημα βασίζεται σε ορισμένους κανόνες ή την τεχνητή νοημοσύνη για να διαλέξει τις πιο κατάλληλες λήψεις.

Υπάρχουν τρεις βασικοί τύποι κάμερας. Στα συστήματα στατικής (fixed) κάμερας, η κάμερα είναι εντελώς ακίνητη και το σύστημα απεικονίζει τον χαρακτήρα του παίκτη σε μία αλληλουχία στιγμιοτύπων. Οι κάμερες παρακολούθησης (tracking) ακολουθούν τις κινήσεις του χαρακτήρα. Τέλος, υπάρχουν τα διαδραστικά (interactive) συστήματα κάμερας, τα οποία είναι μερικώς αυτοματοποιημένα και επιτρέπουν στον παίκτη να αλλάζει απευθείας την οπτική γωνία. Για να εφαρμόσουν τα συστήματα κάμερας, οι developers (προγραμματιστές) βιντεοπαιχνιδιών χρησιμοποιούν τεχνικές όπως επιλυτές περιορισμών, σενάρια τεχνητής νοημοσύνης ή αυτόνομους πράκτορες.
Aerials

To Aerials είναι ένα τραγούδι του αμερικανικού - αρμενικού Metal συγκροτήματος System of a Down, το οποίο συμπεριλήφθηκε στον δεύτερο δίσκο τους, ονόματι Toxicity, το 2001. Επίσης, κυκλοφόρησε και ως single. Η μουσική γράφτηκε από τον Ντάρον Μαλακιάν, ενώ οι στίχοι από τον ίδιο και τον Σερτζ Τανκιάν. Οι στίχοι φιλοσοφούν και έχουν επίκεντρο τον άνθρωπο και το τι πρέπει να κάνεις για να πετύχει τα όνειρά του, τα οποία θα πραγματοποιηθούν μόνο όταν καταλάβει πως μέσα στον χρόνο είναι μόνο μία στιγμή. Ωστόσο, για την προώθηση του τραγουδιού κυκλοφόρησε και video clip, το οποίο το σκηνοθέτησε ο Ντέιβιντ Σλέιντ.

Το τραγούδι γνώρισε επιτυχία στα αμερικανικά chart Hot Modern Rock Tracks και Hot Mainstream Rock Tracks, φτάνοντας το νούμερο 1. Υπήρξε, επίσης, και υποψήφιο για Grammy, το 2003. Κατά τ' άλλα το τραγούδι είναι ένα από τα πιο δημοφιλή του συγκροτήματος. Για παράδειγμα, τo "Loudwire" το κατέταξε 3ο ανάμεσα στα καλύτερα τραγούδια τους. Ενώ, σε ψηφοφορία που έγινε στην ελληνική έκδοση του "Metal Hammer", το τραγούδι συμπεριλήφθηκε μεταξύ των "200 Σπουδαιότερων Τραγουδιών όλων των εποχών", καταλαμβάνοντας την 136η θέση.

Το κομμάτι ήταν σχεδόν πάντα στο συναυλιακό ρεπερτόριο τους, ενώ κάθε φορά που το ερμήνευαν ζωντανά, ο Σερτζ Τανκιάν ερμήνευε, παίζοντας παράλληλα και κιθάρα. Είναι, επίσης, γνωστή η εισαγωγή του και η μπασογραμμή του Σάβο Οντατνταζιάν. Στην άλμπουμ έκδοση του, το τραγούδι, διαρκεί 6:11, ενώ η πραγματική του διάρκεια είναι 3:54. Αυτό συμβαίνει καθώς περιέχει ένα "κρυφό" τραγούδι, ονόματι "Arto".
Βασίλειος Παναρίτης

Ο Βασίλειος Παναρίτης (1924 - 22 Ιουνίου 2004), του Κωνσταντίνου, ήταν Έλληνας δικηγόρος και πολιτικός, που διετέλεσε βουλευτής Λακωνίας μεταπολιτευτικά.
Chop Suey!

Το Chop Suey! είναι ένα τραγούδι του αμερικανικού-αρμενικού Metal συγκροτήματος System of a Down, το οποίο συμπεριλήφθηκε στον δεύτερο δίσκο τους, ονόματι "Toxicity". Κυκλοφόρησε, επίσης, και ως single, το οποίο ήταν και πρώτο τόσο για τον δίσκο, όσο και γενικότερα για το συγκρότημα. Τη μουσική την έγραψε ο Ντάρον Μαλακιάν, ενώ τους στίχους ο ίδιος μαζί με τον Σερτζ Τανκιάν. Ωστόσο, οι στίχοι δεν είναι ξεκάθαροι, παρ'όλα αυτά, ο Μαλακιάν δήλωσε για αυτούς ότι αφορούν το πώς διαφοροποιούνται οι άνθρωποι από τον τρόπο που πέθαναν. Για την προώθηση του τραγουδιού κυκλοφόρησε και video clip.

Το τραγούδι αυτό "χάρισε" στο συγκρότημα την πρώτη του υποψηφιότητα για Grammy, το 2002. Στα chart επίσης σημείωσε επιτυχία, φτάνοντας στο νούμερο 7 των αμερικανικών "Hot Modern Rock Tracks", ενώ στα αυστραλιανά έφτασε το νούμερο 14. Το τραγούδι θεωρείται ως ένα από τα πιο αντιπροσωπευτικά και για πολλούς το καλύτερο τραγούδι του σχήματος. Το κομμάτι, αρχίζει με ένα χαρακτηριστικό ακουστικό intro, το οποίο γρήγορα γίνεται σκληρό, για να χαλαρώσει μετά ξανά. Ενώ στο ρεφρέν κάνει δεύτερες ο Μαλακιάν στον Τανκιάν. Ενώ, στο τελευταίο chorus ακούγεται από πίσω κι ένα μπουζούκι.

Το κομμάτι έχει υποστεί αρκετές διασκευές από τη στιγμή που κυκλοφόρησε, από διάφορους καλλιτέχνες όπως οι Tenacious D και Enter Shikari. Σε μία λίστα του Loudwire για τα Καλύτερα Hard Rock τραγούδια του 21ου αιώνα, το τραγούδι κατατάχθηκε στην 1η θέση. Ενώ, σε ψηφοφορία που έγινε στην ελληνική έκδοση του "Metal Hammer", το τραγούδι συμπεριλήφθηκε μεταξύ των "200 Σπουδαιότερων Τραγουδιών όλων των εποχών", καταλαμβάνοντας την 43η θέση.
Αθλητική Ποδοσφαιρική Ομοσπονδία Εθνικοφρόνων Σωματείων Προαστίων Λευκωσίας

Η Αθλητική Ποδοσφαιρική Ομοσπονδία Εθνικοφρόνων Σωματείων Προαστίων Λευκωσίας (ΑΠΟΕΣΠ) είναι ποδοσφαιρική ομοσπονδία των προαστίων της Λευκωσίας στην Κύπρο. Ιδρύθηκε το 1963. Κάθε χρόνο διοργανώνει πρωτάθλημα και κύπελλο. Αποτελεί μία από τις 12 ομοσπονδίες του αγροτικού ποδοσφαίρου στην Κύπρο και είναι ιδρυτικό μέλος της Συνομοσπονδίας Τοπικών Ομοσπονδιών Κύπρου (ΣΤΟΚ).
Ποδοσφαιρική Ομοσπονδία Ελεύθερης Περιοχής Αμμοχώστου

Η Ποδοσφαιρική Ομοσπονδία Ελεύθερης Περιοχής Αμμοχώστου (ΠΟΕΠΑ) ήταν ποδοσφαιρική ομοσπονδία της ελεύθερης περιοχής της επαρχίας Αμμοχώστου στην Κύπρο. Ιδρύθηκε το 1975. Κάθε χρόνο διοργάνωνε πρωτάθλημα και κύπελλο. Αποτελούσε μία από τις ομοσπονδίες του αγροτικού ποδοσφαίρου στην Κύπρο και ήταν ιδρυτικό μέλος της Συνομοσπονδίας Τοπικών Ομοσπονδιών Κύπρου (ΣΤΟΚ). Ανέστειλε τη λειτουργία της το 2015 επειδή μειώθηκαν τα σωματεία μέλη της.
Μέρτεν ντε Φος

Ο Μέρτεν ντε Φος (φλαμανδικά: Maerten de Vos, Maerten de Vos de oude ή Marten de Vos (1532 – 4 Δεκεμβρίου 1603) ήταν Φλαμανδός ζωγράφος κυρίως ιστορικών θεμάτων και προσωπογραφιών. Με τους συναδέλφους του Αμπρόσιους Φράνκεν και Φρανς Φράνκεν ΙΙ έγινε ένας από τους ηγετικούς ζωγράφους ιστορικών θεμάτων στις ισπανικές Κάτω Χώρες, όταν η σταδιοδρομία του Φρανς Φλόρις άρχισε να φθίνει, κατά το δεύτερο ήμισυ του 16ου αιώνα, λόγω του εικονοκλαστικού κινήματος του "Beeldenstorm".

Ο ντε Φος ήταν ιδιαίτερα παραγωγικός σχεδιαστής και δημιούργησε πολυάριθμα σχέδια για τους χαράκτες της Αμβέρσας.
Τουρκική Ποδοσφαιρική Ομοσπονδία

Η Τουρκική Ποδοσφαιρική Ομοσπονδία (τουρκικά: "Türkiye Futbol Federasyonu", TFF) είναι το όργανο διοίκησης του ποδοσφαίρου στη Τουρκία. Εδρεύει στην Κωνσταντινούπολη και είναι μέλος της UEFA. Διοργανώνει εθνικά ερασιτεχνικά πρωταθλήματα, ενώ είναι υπεύθυνη και για τη διεξαγωγή του κυπέλλου της χώρας. Συντονίζει επίσης τις δραστηριότητες των εθνικών ομάδων ανδρών, γυναικών και νέων της Τουρκίας.
Άλαν Γκρέκοφ

Ο Άλαν Γκρέκοφ (Ζαντάρ της Κροατίας, 1 Απριλίου 1970), είναι Κροάτης πρώην διεθνής επαγγελματίας καλαθοσφαιριστής. Έχει ύψος 1,91 μέτρα και αγωνιζόταν στη θέση του Πόιντ γκαρντ.